Nafarroako Parlamentuko Mahaiak, 2023ko urtarrilaren 9an egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Adolfo Araiz Flamarique jaunak aurkeztutako galdera, 2022an osasun-garraiorako enpresa publiko bat sortzeko aurrekontu-konpromisoari buruzkoa.

**2.** Nafarroako Parlamentuko Aldizkari Ofizialean argitara dadin agintzea.

**3.** Osoko Bilkuran izapidetzea.

Iruñean, 2023ko urtarrilaren 9an

Lehendakaria: Unai Hualde Iglesias

GALDERAREN TESTUA

EH Bildu Nafarroa talde parlamentarioko Adolfo Araiz Flamarique jaunak honako galdera hau aurkezten dio Legebitzarreko Mahaiari, onetsi dezan, eta Osasuneko kontseilariak ahoz erantzun dezan 2023ko urtarrilaren 12an eginen den Osoko Bilkuran:

2022rako aurrekontu-konpromisoei buruzko Erabakian, hirugarren apartatuan, C letrako “Osasuna”, “e” atalean, honako hau dago jasota: “Gobernuak konpromisoa hartzen du 2022an osasun-garraiorako enpresa publiko bat sortzeko”.

2022ko irailaren 29an egindako kontroleko Osoko Bilkuran, honako hau esan zuen Osasuneko kontseilariak, aipatutako aurrekontu-konpromisoaren betetze-mailari buruz gure talde parlamentarioak egindako ahozko galdera bati erantzunez: “Nafarroak osasun-garraiorako enpresa publiko bat izanen du”; eta hau ere gehitu zuen: “konpromisoa da Gobernuaren formulazioa eta babesa izatea urte hau amaitu baino lehen”.

Osasun-garraioaren alorrean ordezkaritza duten sindikatuek, joan den 2022ko abenduaren 16an, etsipena erakutsi zuten, osasun-garraio premiazkoa eta programatua kudeatuko duen enpresa publiko baten sorreran sortutako atzerapen onartezinagatik, eta adierazi zuten “engainatuak sentitzen direla, foru-gobernuak prozesu horri dagokionez bete gabe utzitako promesengatik”, eta adierazi zuten, tamalez, Gobernuko zenbait kideren “hitz onak” egon badira ere, ez direla enpresa hori sortzeko “egin beharreko urratsak egin”.

Hori dela-eta, honako galdera hau egiten dut, 2023ko urtarrilaren 12ko Osoko Bilkuran ahoz erantzun dakion:

Zergatik ez du bete Gobernuak 2022an osasun-garraiorako enpresa publiko bat sortzeko aurrekontu-konpromisoa, eta, foru-gobernuaren baitan, nork du ez-betetze horren gaineko erantzukizuna?

Iruñean, 2023ko urtarrilaren 3an

Foru parlamentaria: Adolfo Araiz Flamarique